b'\n_START_ARTICLE_\nLivmoderhals\n_START_PARAGRAPH_\nLivmoderhalsen (lat.: cervix uteri, collum uteri, "cervix"="hals", "uteri"="livmoder") er den nedre indsn\xc3\xa6vring af livmoderen hvor den forbinder sig med den \xc3\xb8verste ende af skeden. Den er en ca. 2,5\xe2\x80\x933\xc2\xa0centimer dyb og 1,5\xe2\x80\x932\xc2\xa0centimeter bred cylindrisk eller lettere kegleformet struktur der stikker igennem forsiden af skedev\xc3\xa6ggen og omkranses af skedens \xc3\xb8verste del. Kvinder der har f\xc3\xb8dt vil have en noget st\xc3\xb8rre livmoderhals. Omkring halvdelen af livmoderhalsen er synlig under en gyn\xc3\xa6kologisk unders\xc3\xb8gelse og m\xc3\xa6rkbar i skeden som en lille h\xc3\xa5rd tap, den resterende del ligger over skeden.\n_START_SECTION_\nAnatomi\n_START_PARAGRAPH_\nLivmoderen over livmoderhalsen ben\xc3\xa6vnes livmoderhulrummet. Selve livmoderhalsen kan inddeles i to dele opdelt af skedev\xc3\xa6ggen; en \xc3\xb8vre supravaginal del som ligger over skeden og en nedre vaginal del der ligger inden for skeden, kaldet for hhv. livmoderhalskanalen (endocervix) og portio (portio vaginalis uteri). Begge ender af livmoderhalsen er afsluttet af en \xc3\xa5bning. \xc3\x85bningen p\xc3\xa5 den del af livmoderhalsen der stikker ind i skeden kaldes livmodermunden (orificium externum uteri el. ostium uteri externum). Indersiden af livmoderhalsen er d\xc3\xa6kket af en r\xc3\xa6kke sm\xc3\xa5 huller, kaldet krypter, som udskiller en basisk slimagtig substans der skal beskytte s\xc3\xa6dcellerne mod skedens sure milj\xc3\xb8 og hvor s\xc3\xa6dcellerne kan g\xc3\xb8r midlertidig ophold.\n_START_SECTION_\nLivmoderhalsslim\n_START_PARAGRAPH_\nLivmodermunden er d\xc3\xa6kket af en slimhinde af samme slags som i skeden, mens livmoderhalskanalen er d\xc3\xa6kket af en anden type slimhinde. Slimhinden i livmodermunden danner en tyk, klistret og sur (syre) slimhinde der blokerer for indtr\xc3\xa6ngen af fremmedlegemer og sperm og beskytter livmoderen mod infektion. Nogle dage f\xc3\xb8r \xc3\xa6gl\xc3\xb8sningen vil hormonet \xc3\xb8strogen bevirke at slimhinden bliver fortyndet og f\xc3\xa5r en mere flydende konsistens og en mere neutral pH-v\xc3\xa6rdi, s\xc3\xa5 s\xc3\xa6dcellerne kan passere igennem til \xc3\xa6ggestokkene hvor de kan befrugte \xc3\xa6gget. Kort tid efter \xc3\xa6gl\xc3\xb8sningen vil slimhinden s\xc3\xa5 igen fortykkes og forsyres._NEWLINE_I forbindelse med menstruation vil slimhinden over livmodermunden \xc3\xa5bne sig en smule for at lade det kasserede \xc3\xa6g og udskilte menstruationsaffald passere._NEWLINE_Billingsmetoden er en pr\xc3\xa6ventionsmetode der g\xc3\xa5r ud p\xc3\xa5 at finde sikre perioder i menstruationscyklusen ved at studere slimet (eller cervikal sekret, lt.: cervical mucus) der bliver produceret i livmodermunden. Typisk kan det studeres ved at glide det mellem to fingerspidser. Hvis slimet er tykt, kl\xc3\xa6brigt og gummiagtigt er der lille risiko for befrugtning. Hvis det er mere glat, \xc3\xa6ggehvideagtigt og elastisk s\xc3\xa5 det str\xc3\xa6kker sig mellem to finger er der stor chance for befrugtning.\n_START_SECTION_\nSex\n_START_PARAGRAPH_\nManden kan nogle gange st\xc3\xb8de p\xc3\xa5 livmoderhalsen under samleje hvilket kan opleves som smertefuldt og meget ubehageligt for kvinden. \xc3\x86ndret stilling kan almindeligvis hj\xc3\xa6lpe p\xc3\xa5 dette._NEWLINE_Under kvindens orgasme "dykker" livmoderhalsen l\xc3\xa6ngere ned i skeden og livmodermunden \xc3\xa5bner sig lidt, s\xc3\xa5 mandens sperm bedre kan tr\xc3\xa6nge ind i livmoderen og befrugte \xc3\xa6gget. Befrugtning kan dog sagtens forekomme uden orgasme og medf\xc3\xb8lgende nedyk og \xc3\xa5bning af livmoderen.\n_START_SECTION_\nPr\xc3\xa6vention\n_START_PARAGRAPH_\nMinipiller indeholder hormonet gestagen der bevirker at kvindes slimhinde i livmodermunden ikke fortyndes og g\xc3\xb8res mere gennemtr\xc3\xa6ngelig for s\xc3\xa6den, s\xc3\xa5ledes at s\xc3\xa6den forhindres passage til \xc3\xa6ggestokkene og ikke kan befrugte \xc3\xa6gget._NEWLINE_Et pessar er en latex- eller silikoneh\xc3\xa6tte der s\xc3\xa6ttes op i skeden foran livmodermunden og derfra sp\xc3\xa6rre vejen for mandens s\xc3\xa6d.\n_START_SECTION_\nGraviditet og f\xc3\xb8dsel\n_START_PARAGRAPH_\nHegars tegn er en betegnelse for en opbl\xc3\xb8dning af v\xc3\xa6vet i den \xc3\xb8vre del af livmoderhalsen, der kan v\xc3\xa6re et tidligt tegn p\xc3\xa5 graviditet, som kan observeres fra den 4. \xe2\x80\x93 6. svangerskabsuge._NEWLINE_I den tidlige graviditet danner livmoderhalsen en slimprop, der beskytter den voksende baby mod indtr\xc3\xa6ngen af sygdomsfremkaldende bakterier fra skeden._NEWLINE_I slutningen af graviditeten kan livmoderhalsen blive en anelse afkortet, og livmodermunden bl\xc3\xb8dg\xc3\xb8res og \xc3\xa5bne sig en smule, hvilket kan give en indikation p\xc3\xa5 hvor l\xc3\xa6nge der er til f\xc3\xb8dslen. Plukveer kan ogs\xc3\xa5 f\xc3\xa5 slimproppen til igen at l\xc3\xb8sne sig og falde bort._NEWLINE_Under f\xc3\xb8dslen vil p\xc3\xa5virkning fra hormoner og veer f\xc3\xa5 livmoderhalsen til at blive progressivt mindre, og mindre efter hver ve. N\xc3\xa5r livmoderhalsen er v\xc3\xa6k vil livmodermunden derefter begynde at \xc3\xa5bne sig (op til 10\xc2\xa0centimeter). F\xc3\xb8dselsfasen hvor livmodermunden udvider sig ben\xc3\xa6vnes \xc3\xa5bningsfasen, og specielt den sidste del af denne kan v\xc3\xa6re den mest smertefulde under hele f\xc3\xb8dslen.\n_START_SECTION_\nSygdom\n_START_PARAGRAPH_\nLivmoderhalskr\xc3\xa6ft (cervixcancer) er kr\xc3\xa6ft i livmoderhalsen og en af de hyppigste kr\xc3\xa6ftformer hos kvinder (p\xc3\xa5 verdensplan er det den anden mest udbredte, i Danmark har den dog faldet til den 15. mest udbredte kr\xc3\xa6ftform efter regelm\xc3\xa6ssig screening. Der var i 2003, 409 tilf\xc3\xa6lde i Danmark og mellem 148-193 kvinder d\xc3\xb8de om \xc3\xa5ret). Dette er oftest enten kr\xc3\xa6ft i overgangszonen mellem livmoderhalsen og skederegionen hvor de to forskellige typer slimhinder i skeden/livmodermunden og livmoderhalsen m\xc3\xb8des. Denne kr\xc3\xa6ftform kaldes pladecellekr\xc3\xa6ft eller pladeepitelcancer, og udg\xc3\xb8r omkring 75\xe2\x80\x9385\xc2\xa0% af tilf\xc3\xa6ldene af livmoderhalskr\xc3\xa6ft. En anden type livmoderhalskr\xc3\xa6ft er kr\xc3\xa6ft i slimkirtlerne p\xc3\xa5 indersiden af livmoderhalsen. Denne kr\xc3\xa6ftform kaldes adenokarcinom (adenocarcinoma) og udg\xc3\xb8r omkring 10\xe2\x80\x9320\xc2\xa0% af tilf\xc3\xa6ldene. Alle danske kvinder i alderen 23-59 tilbydes en screening for livmoderhalskr\xc3\xa6ft hvert tredje \xc3\xa5r._NEWLINE_Livmoderhalskr\xc3\xa6ft skyldes infektion med en virus ved navn human papillomavirus (HPV), som er en seksuelt overf\xc3\xb8rt sygdom.. HPV er f\xc3\xa6llesbetegnelse for en omkring 100 forskellige typer af HPV virus der angriber hud og slimhinder. Det er en meget almindelig virus som omkring 70% (b\xc3\xa5de m\xc3\xa6nd og kvinder) bliver inficeret af i l\xc3\xb8bet af livet. Nogle f\xc3\xa5 kvinder f\xc3\xa5r kronisk infektion der kan ledes til livmoderhalskr\xc3\xa6ft. Tidlig seksuel debut og en promisku\xc3\xb8s livsf\xc3\xb8relse med mange sexpartnere kan \xc3\xb8ge en kvindes risiko for at p\xc3\xa5drage sig livmoderhalskr\xc3\xa6ft. Derudover fordobler rygning risikoen for at udvikle livmoderhalskr\xc3\xa6ft._NEWLINE_Den 9. september 2006 fik den amerikanske medicinalvirksomheden Merck & Co. (MSD) godkendt en vaccine (kaldet Gardasil) som giver beskyttelse mod HPV 16 og HPV 18 \xe2\x80\x93 som sammen st\xc3\xa5r for omkring 70\xc2\xa0% af tilf\xc3\xa6ldene af livmoderhalskr\xc3\xa6ft \xe2\x80\x93 samt HPV 6 og 11 og muligvis ogs\xc3\xa5 begr\xc3\xa6nset beskyttelse mod yderligere typer af HPV. Den 23. oktober samme \xc3\xa5r blev vaccinen ogs\xc3\xa5 godkendt til markedsf\xc3\xb8ring i Danmark. Vaccinen, der er blevet udviklet bl.a. i samarbejde med Kr\xc3\xa6ftens Bek\xc3\xa6mpelse i Danmark, er den f\xc3\xb8rste kr\xc3\xa6ftvaccine. Senere fulgte GlaxoSmithKline med en lignende vaccine kaldet Cervarix der giver beskyttelse mod HPV 16 og 18. Vaccinerne virker forebyggende og skal derfor helst gives f\xc3\xb8r man uds\xc3\xa6ttes for eller evt. har v\xc3\xa6ret smittet med HPV. Det skal dog bem\xc3\xa6rkes, at vaccinernes effekt er dokumenteret i unders\xc3\xb8gelser gjort prim\xc3\xa6rt i kvinder der var seksuelt aktive. Vaccinerne er derfor ikke udelukkende beregnet til piger der endnu ikke har haft seksuel debut. For Gardasils vedkommende er vaccinen unders\xc3\xb8gt i drenge og unders\xc3\xb8gelser p\xc3\xa5g\xc3\xa5r i unge m\xc3\xa6nd._NEWLINE_Fra efter\xc3\xa5ret 2006 fik danske piger og kvinder adgang til vaccinen. Vaccinen koster omkring 3.500\xc2\xa0kr. I 2006 gik Center for Evaluering og Medicinsk Teknologivurdering (CEMTV) under Sundhedsstyrelsen i gang med at unders\xc3\xb8ge om vaccinen skulle inkluderes som del af det gratis _NEWLINE_b\xc3\xb8rnevaccinationsprogram, og i oktober 2007 anbefalede Sundhedsstyrelsen at vaccinen skulle gives gratis til alle 12-\xc3\xa5rige piger. Per november 2007 er der endnu ikke truffet nogen beslutning om dette.'